REGOLAMENT TAL-KUMMISSJONI (KE) Nru 884/2009
tat-23 ta’ Settembru 2009
li jistabbilixxi l-forma u l-kontenut tal-informazzjoni dwar il-kontabilità li trid titressaq lill-Kummissjoni bil-għan li jiġu approvati l-kontijiet tal-FAEG u tal-FAEŻR kif ukoll għall-għanijiet ta' monitoraġġ u previżjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (1), u b’mod partikolari l-Artikolu 42 tiegħu,
Billi:
(1)
L-Artikolu 8(1) tar-Regolament tal-Kummissjoni (KE) Nru 885/2006 tal-21 ta’ Ġunju 2006 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1290/2005 dwar l-akkreditazzjoni tal-aġenziji tal-ħlas u ta’ korpijiet oħrajn u l-approvazzjoni tal-kontijiet tal-FAEG u tal-FAEŻR (2) jipprovdi li għandhom jiġu stabbiliti l-forma u l-kontenut tal-informazzjoni dwar il-kontabilità msemmija fl-Artikolu 7(1)(c) ta' dak ir-Regolament u l-mod kif għandha titressaq lill-Kummissjoni.
(2)
Il-forma u l-kontenut tal-informazzjoni dwar il-kontabilità li trid titressaq lill-Kummissjoni bil-għan li jiġu approvati l-kontijiet tal-Fond Agrikolu Ewropew ta' Garanzija (l-FAEG) u tal-Fond Agrikolu Ewropew għall-Iżvilupp Rurali (l-FAEŻR) kif ukoll għall-għanijiet ta' monitoraġġ u previżjoni, attwalment huma stabbiliti fir-Regolament tal-Kummissjoni (KE) Nru 941/2008 (3).
(3)
L-Annessi għar-Regolament (KE) Nru 941/2008 ma jistgħux jintużaw għall-għanijiet maħsuba tagħhom fis-sena finanzjarja 2010. Ir-Regolament (KE) Nru 941/2008 għandu għalhekk jitħassar u jinbidel b'regolament ġdid li jistabbilixxi l-forma u l-kontenut tal-informazzjoni dwar il-kontabilità għal dik is-sena finanzjarja.
(4)
Il-miżuri pprovduti f'dan ir-Regolament huma skont l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Il-forma u l-kontenut tal-informazzjoni dwar il-kontabilità msemmija fl-Artikolu 7(1)(c) tar-Regolament (KE) Nru 885/2006 u l-mod kif għandu jitressaq lill-Kummissjoni għandhom ikunu kif imniżżlin fl-Annessi I (It-Tabella-X), II (Speċifikazzjonijiet tekniċi għat-trasferiment tal-fajls tal-kompjuter lill-FAEG u lill-FAEŻR), III (Aide-mémoire) u IV (L-istruttura tal-kodiċiijiet tal-baġit tal-FAEŻR [F109]) għal dan ir-Regolament.
Artikolu 2
Ir-Regolament (KE) Nru 941/2008 huwa mħassar b’seħħ mis-16 ta' Ottubru 2009.
Artikolu 3
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu japplika mis-16 ta' Ottubru 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-23 ta’ Settembru 2009.